CELEX: 32021R0957
Language: lt
Date: 2021-05-31 00:00:00
Title: Komisijos įgyvendinimo reglamentas (ES) 2021/957 2021 m. gegužės 31 d. dėl tam tikrų prekių klasifikavimo Kombinuotojoje nomenklatūroje

2021 6 15   
               
               
                  LT
               
               
                  Europos Sąjungos oficialusis leidinys
               
               
                  L 211/48
               
            
         KOMISIJOS ĮGYVENDINIMO REGLAMENTAS (ES) 2021/957
         2021 m. gegužės 31 d.
         dėl tam tikrų prekių klasifikavimo Kombinuotojoje nomenklatūroje
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
         kadangi:
         
                     (1)
                  
                  
                     siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
                  
               
                     (2)
                  
                  
                     Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
                  
               
                     (3)
                  
                  
                     laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
                  
               
                     (4)
                  
                  
                     reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
                  
               
                     (5)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
         
         
            2 straipsnis
            Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
         
         
            3 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Šis reglamentas privalomas visas ir tiesiogiai taikomas visose valstybėse narėse.
         
         
            Priimta Briuselyje 2021 m. gegužės 31 d.
            
               
                  Komisijos vardu
               
               
                  Pirmininkės pavedimu
               
               Gerassimos THOMAS
               
                  Generalinis direktorius
               
               
                  Mokesčių ir muitų sąjungos generalinis direktoratas
               
            
         
         
            (1)  OL L 269, 2013 10 10, p. 1.
         
            (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
      
      
         
            PRIEDAS
            
                        Prekių aprašymas
                     
                     
                        Klasifikacija (KN kodas)
                     
                     
                        Motyvai
                     
                  
                        (1)
                     
                     
                        (2)
                     
                     
                        (3)
                     
                  
                        Ovalo formos gaminys, kurio ilgis maždaug 180 cm, o plotis plačiausioje vietoje – 95 cm. Jį sudaro retai nerta tekstilės medžiaga, panaši į tinklinę struktūrą, kuri pritvirtinta prie pripučiamo krašto iš plastikų, įrėminančio tekstilės medžiagą. Vienoje krašto pusėje pritvirtinta pripučiama pagalvėlė iš plastikų. Kraštas ir pagalvėlė yra ištisai aptraukti tekstilės audiniu iš sintetinių gijinių siūlų.
                        Gaminio išorinis paviršius yra vien tik iš tekstilės medžiagų, kurių apimtis dominuoja plastikų atžvilgiu, o tinklinė struktūra, ant kurios gulima, yra vien tik iš tekstilės medžiagos. Tačiau vertinant pagal svorį plastikai dominuoja, palyginti su tekstilės medžiagomis, ir jie yra brangesni.
                        Gaminys skirtas plūduriuoti ant vandens, panašiai kaip pripučiamas vandens čiužinys.
                        Žr. paveikslą  (*1).
                     
                     
                        6306 90 00 
                     
                     
                        Klasifikuojama vadovaujantis Kombinuotosios nomenklatūros (KN) 1, 3 (b punktu) ir 6 bendrosiomis aiškinimo taisyklėmis, KN XI skyriaus 7 pastabos f punktu ir KN kodus 6306  ir 6306 90 00  atitinkančiais prekių aprašymais.
                        Gaminys yra sudėtinė prekė, sudaryta iš skirtingų medžiagų (tekstilės medžiagų ir plastikų), kaip apibrėžta 3 bendrosios aiškinimo taisyklės b punkte.
                        Gaminys nelaikytinas kitu gaminiu iš plastikų ir jam nepriskirtinas KN kodas 3926 90 97 , nes gaminio objektyvios charakteristikos atitinka tekstilės gaminio charakteristikas, kai į jį žiūrima, jis liečiamas ar ant jo gulima, nes jo išorinis paviršius yra vien tik iš tekstilės medžiagos. Nors plastikai reikalingi, norint gaminį naudoti kaip plūdriąją priemonę, jo vidurinę dalį sudaranti į tinklą panaši tekstilės medžiaga yra būtina, kad būtų galima plūduriuoti gulint ant gaminio. Todėl būtent tekstilės medžiagos (išorinio paviršiaus medžiaga, į tinklą panaši nerta tekstilės medžiaga) nulemia esminį gaminio požymį, kaip apibrėžta 3 bendrosios aiškinimo taisyklės b punkte.
                        Atsižvelgiant į gaminio objektyvias charakteristikas (jis yra tinkamas pasiimti į įvairias vietas ir ten laikinai naudoti, yra lengvas, jį lengva transportuoti ir paruošti naudoti panašiai, kaip pripučiamus čiužinius), tai yra stovyklavimo įranga. Taip pat žr. KN paaiškinimų 6306 90 00  pozicijos paaiškinimą ir Suderintos sistemos paaiškinimų 6306  pozicijos paaiškinimų pirmos pastraipos 5 punktą.
                        Todėl gaminys laikytinas stovyklavimo įranga ir jam priskirtinas KN kodas 6306 90 00 .
                     
                  
               
            
               (*1)  Paveikslas pateikiamas tik dėl informacijos.